Na temelju odredbe članka 15. stavka 2. Zakona o javnoj nabavi ("Narodne novine" br. 120/16, 114/22, 48/26), Upravno vijeće Pučkog otvorenog učilišta Čakovec, na sjednici održanoj 13. srpnja 2026. godine donosi 

Pravilnik o provedbi postupaka
jednostavne nabave

I. OPĆE ODREDBE
Članak 1.
(1) Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i način postupanja Pučkog otvorenog učilišta Čakovec (u daljnjem tekstu: Naručitelj) u provedbi postupaka nabave robe i usluga procijenjene vrijednosti manje od 50.000,00 eura bez PDV-a i radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava) za koju sukladno članku 12. stavku 1. Zakon o javnoj nabavi ("Narodne novine" br. 120/16, 114/22, 48/26, u daljnjem tekstu: ZJN 2016) ne postoji obveza provedbe postupka javne nabave.
(2) Naručitelj je u primjeni ovoga Pravilnika u odnosu na sve gospodarske subjekte obvezan poštovati načela javne nabave iz članka 4. ZJN 2016.
(3) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima, sukladno odredbama članaka 75. do 83. ZJN 2016.
(4) Naručitelj je obvezan provoditi postupke jednostavne nabave na način koji omogućava učinkovitu nabavu te ekonomično i svrhovito trošenje javnih sredstava.
(5) Provedba jednostavne nabave prema ovom Pravilniku ne smije se koristiti radi izbjegavanja primjene ZJN 2016, osobito umjetnim dijeljenjem predmeta nabave, nepravilnim određivanjem procijenjene vrijednosti nabave ili provedbom više odvojenih postupaka za istovrsne ili funkcionalno povezane predmete nabave.
(6) Za postupanje na temelju ovoga Pravilnika, na odgovarajući se način mogu primijeniti odredbe ZJN 2016 i podzakonskih propisa temeljem ZJN 2016.
(7) Izrazi koji se u ovom Pravilniku koriste za osobe u muškom rodu su neutralne i odnose se na muške i ženske osobe.
II. IZUZEĆA
Članak 2.
Ovaj Pravilnik ne primjenjuje se na jednostavnu nabavu čiji je predmet nabave određen kao izuzeće od primjene ZJN 2016 temeljem članaka 29., 30., 33. i 34. ZJN 2016.
III. PLAN NABAVE I REGISTAR UGOVORA
Članak 3.
(1) U planu nabave i registru ugovora navode se svi predmeti jednostavne nabave čija je procijenjena vrijednost jednaka ili veća od 5.000,00 eura bez PDV-a. 
(2) U registru ugovora i okvirnih sporazuma navode se svi predmeti nabave za čiju nabavu je Naručitelj sklopio ugovore i okvirne sporazume na temelju izuzeća od primjene ZJN 2016 propisanih člancima 33. i 34. ZJN 2016 s obrazloženjem razloga za izuzeće.
IV. PRAGOVI JEDNOSTAVNE NABAVE
Članak 4.
(1) Nabava roba i usluga procijenjene vrijednosti manje od 50.000,00 eura bez PDV-a te nabava radova procijenjene vrijednosti manje od 100.000,00 eura bez PDV-a smatra se jednostavnom nabavom u smislu ovoga Pravilnika.
(2) Za predmete nabava procijenjene vrijednosti nabave jednake ili manje od 5.000,00 eura bez PDV-a Naručitelj može provesti postupak jednostavne nabave izravnom narudžbom, prihvatom ponude, izdavanjem narudžbenice, sklapanjem ugovora ili na drugi odgovarajući način.
(3) Za predmete nabava procijenjene vrijednosti veće od 5.000,00 eura bez PDV-a, a jednake ili manje od 15.000,00 eura bez PDV-a, Naručitelj provodi postupak jednostavne nabave slanjem poziva na dostavu ponude na adrese tri gospodarska subjekta (npr. elektroničkom poštom, putem ovlaštenog pružatelja poštanskih usluga i sl.) ili na drugi odgovarajući način.
(4) Za predmete nabava procijenjene vrijednosti veće od 15.000,00 eura bez PDV-a, a jednake ili manje od 25.000,00 eura bez PDV-a za robu i usluge te procijenjene vrijednosti veće od 15.000,00 eura bez PDV-a, a jednake ili manje od 45.000,00 eura bez PDV-a za radove, Naručitelj provodi postupak jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) upućivanjem poziva jednom ili više gospodarskih subjekata.
(5) Za predmete nabava procijenjene vrijednosti veće od 25.000,00 eura bez PDV-a, a manje od 50.000,00 eura bez PDV-a za robu ili usluge te procijenjene vrijednosti veće od 45.000,00 eura bez PDV-a, a manje od 100.000,00 eura bez PDV-a za radove, Naručitelj provodi postupak jednostavne nabave putem javne objave u modulu jednostavne nabave EOJN RH, osim u slučajevima iznimaka propisanim ovim Pravilnikom.
V. VRSTE POSTUPAKA JEDNOSTAVNE NABAVE
Jednostavna nabava procijenjene vrijednosti jednake ili manje od 5.000,00 eura bez PDV-a
Članak 5.
(1) Za predmete nabava procijenjene vrijednosti jednake ili manje od 5.000,00 eura bez PDV-a Naručitelj može provesti postupak jednostavne nabave izravnom narudžbom, prihvatom ponude, izdavanjem narudžbenice, sklapanjem ugovora ili na drugi odgovarajući način, uz obvezu ekonomičnog i svrhovitog trošenja sredstava te odgovarajućeg dokumentiranja.
(2) Naručitelj može radi utvrđivanja cijene, uvjeta nabave ili odabira gospodarskog subjekta zatražiti jednu ili više ponuda od gospodarskih subjekata (npr. elektroničkom poštom, putem ovlaštenog pružatelja poštanskih usluga, telefonom i sl.) ili na drugi odgovarajući način.
(3) U slučaju da Naručitelj prikuplja jednu ili više ponuda, način i rok dostave ponuda određuje samostalno, razmjerno predmetu i vrijednosti nabave.
(4) Za provedbu nabave iz ovoga članka nije obvezna provedba postupka putem EOJN RH, imenovanje stručnog povjerenstva, izrada zapisnika o pregledu i ocjeni ponuda niti donošenje odluke o odabiru, osim ako Naručitelj ne odluči drukčije.
Jednostavna nabava procijenjene vrijednosti veće od 5.000,00 eura bez PDV-a, a jednake ili manje od 15.000,00 eura bez PDV-a
Članak 6.
(1) Za predmete nabava procijenjene vrijednosti veće od 5.000,00 eura bez PDV-a, a jednake ili manje od 15.000,00 eura bez PDV-a, Naručitelj provodi postupak jednostavne nabave slanjem poziva na dostavu ponude na adrese tri gospodarska subjekta (npr. elektroničkom poštom, putem ovlaštenog pružatelja poštanskih usluga i sl.) ili na drugi odgovarajući način.
(2) Poziv za dostavu ponude može se, umjesto ili istovremeno s upućivanjem na adresu gospodarskog subjekta, objaviti na web stranici Naručitelja i/ili u EOJN RH.
(3) Nabava mora biti odgovarajuće dokumentirana, a dokumentacija se može sastojati osobito od poziva na dostavu ponude, ponude, cjenika ili drugog dokumenta kojim se dokazuju uvjeti nabave, narudžbenice ili ugovora, računa te dokaza o izvršenju, ako su primjenjivi.
Jednostavna nabava procijenjene vrijednosti veće od 15.000,00 eura bez PDV-a, a jednake ili manje od 25.000,00 eura bez PDV-a za robu ili usluge te procijenjene vrijednosti veće od 15.000,00 eura bez PDV-a, a jednake ili manje od 45.000,00 eura bez PDV-a za radove
Članak 7.
(1) Jednostavna nabava procijenjene vrijednosti veće od 15.000,00 eura bez PDV-a, a jednake ili manje 25.000,00 eura bez PDV-a za robu i usluge, odnosno jednake ili manje od 45.000,00 eura bez PDV-a za radove provodi se putem modula jednostavne nabave u EOJN RH s pozivom odabranim gospodarskim subjektima.
(2) Nabava radova, roba i usluga iz stavka 1. ovog članka provodi se slanjem poziva za dostavu ponude najmanje trima gospodarskim subjektima po svom odabiru obvezno putem modula jednostavne nabave u EOJN RH. Iznimno, poziv na dostavu ponuda može se uputiti i samo  jednom gospodarskom subjektu putem modula jednostavne nabave u EOJN RH sukladno odredbama članka 9. ovog Pravilnika.
(3) Nabavu iz stavka 1. ovog članka Naručitelj provodi izdavanjem narudžbenice ili sklapanjem ugovora, ovisno o potrebama i složenosti predmeta nabave.
(4) Ovisno o prirodi i složenosti predmeta nabave, čelnik Naručitelja može, u cilju provedbe učinkovitije jednostavne nabave te osiguravanja ekonomičnog i svrhovitog trošenja javnih sredstava, svojom odlukom odrediti provođenje postupka jednostavne nabave iz stavka 1. ovog članka javnom objavom poziva putem modula jednostavne nabave u EOJN RH.
Jednostavna nabava procijenjene vrijednosti veće od 25.000,00 eura bez PDV-a, a manje od 50.000,00 eura bez PDV-a za robu ili usluge te procijenjene vrijednosti veće od 45.000,00 eura bez PDV-a, a manje od 100.000,00 eura bez PDV-a za radove
Članak 8.
(1) Jednostavna nabava procijenjene vrijednosti veće od 25.000,00 eura bez PDV-a, a manje od 50.000,00 eura bez PDV-a za robu ili usluge te procijenjene vrijednosti veće od 45.000,00 eura bez PDV-a, a manje od 100.000,00 eura bez PDV-a za radove provodi se putem javne objave poziva u modulu jednostavne nabave u EOJN RH u kojem svaki zainteresirani gospodarski subjekt može predati ponudu.
(2) Prilikom pripreme postupka jednostavne nabave iz prethodnog stavka mogu se odabrati gospodarski subjekti kojima će biti upućen dodatni poziv za sudjelovanje u postupku.
(3) Nabavu iz stavka 1. ovog članka Naručitelj provodi izdavanjem narudžbenice ili sklapanjem ugovora, ovisno o potrebama i složenosti predmeta nabave.
(4) Iznimno od obveze javne objave poziva iz 1. stavka ovoga članka, a sukladno članku 15. stavku 7. ZJN 2016, može se primijeniti postupak iz članka 7. stavak 1. ovoga Pravilnika. 
(5) Razlozi za primjenu iznimke iz prethodnog stavka navode se i obrazlažu u objavi u modulu jednostavne nabave EOJN RH.
Članak 9.
(1) Iznimno od odredbi članka 8. ovog Pravilnika, ovisno o prirodi predmeta nabave, Naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno članku 7. ovog Pravilnika, u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(2) Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.
VI. NADLEŽNOST I POČETAK POSTUPKA JEDNOSTAVNE NABAVE 
Članak 10.
(1) Postupci jednostavne nabave procijenjene vrijednosti veće od 5.000,00 eura bez PDV-a započinju Odlukom o početku jednostavne nabave koju donosi čelnik naručitelja.
(2) Odluka o početku jednostavne nabave sadrži najmanje sljedeće informacije:
1. naziv predmeta nabave,
2. procijenjenu vrijednost nabave,
3. izvor planiranih/osiguranih sredstava,
4. podatke o članovima stručnog povjerenstva,
5. ostale podatke ovisno o predmetu nabave.
(3) Odlukom o početku jednostavne nabave određuje se sastav stručnog povjerenstva te njegove zadaće u postupku jednostavne nabave.
(4) Stručno povjerenstvo za nabavu sastoji se od najmanje dvije osobe, a članovi ne moraju biti zaposlenici Naručitelja.
(5) U sastav stručnog povjerenstva, kada je to moguće, imenuje se najmanje jedna osoba koja posjeduje važeći certifikat u području javne nabave. 
VII. PRIPREMA I PROVEDBA POSTUPAKA JEDNOSTAVNE NABAVE
Poziv na dostavu ponude
Članak 11.
(1) Predmet nabave opisuje se na jasan, nedvojben, potpun i neutralan način koji osigurava usporedivost ponuda na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu i ne smije pogodovati određenom gospodarskom subjektu. 
(2) Poziv može sadržavati obrasce, predloške zahtijevanih dokumenata, izjave i sl. te prijedlog ugovora o jednostavnoj nabavi kao i skice, nacrte, planove, projekte, studije i slične dokumenti, na temelju kojih su izrađeni troškovnici ili projektni zadatci.
(3) Opseg podataka iz prethodnog stavka sadržanih u pozivu ovisi o predmetu jednostavne nabave.
Članak 12.
(1) Osnove za isključenje gospodarskih subjekata, kriteriji za odabir gospodarskog subjekta, norme, jamstva i ostali zahtjevi i uvjeti navedeni u pozivu, utvrđuju se u slučaju kada je ispunjavanje tih uvjeta potrebno za ocjenu sposobnosti ponuditelja za izvršenje ugovora/narudžbenice.
(2) Kriterij za odabir ponuda može biti najniža cijena ili ekonomski najpovoljnija ponuda. Ako je kriterij odabira ekonomski najpovoljnija ponuda odgovarajuće se primjenjuju odredbe ZJN 2016, a kriteriju odabira odlučuju članovi stručnog povjerenstva, ovisno o predmetu nabave. 
(3) Naručitelj uspoređuje cijene ponuda bez poreza na dodanu vrijednost.
(4) Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr.
(5) Naručitelj ne smije nakon isteka roka za dostavu ponuda mijenjati kriterij za odabir ponude, pondere, formule, način bodovanja ili druge elemente koji utječu na rangiranje ponuda.
(6) Ako dvije ili više ponuda nakon primjene kriterija za odabir ponude imaju jednak broj bodova odnosno ako dvije ili više ponuda imaju jednaku najnižu cijenu kada je kriterij za odabir ponude cijena ponude, naručitelj odabire ponudu koja je ranije zaprimljena, osim ako je pozivom na dostavu ponuda određen drugi objektivan način odabira.
Rok za dostavu ponuda
Članak 13.
(1) Rok za dostavu ponuda određuje Naručitelj u pozivu na dostavu ponuda, uzimajući u obzir složenost predmeta nabave, hitnost potrebe i vrijeme potrebno za izradu ponude.
(2) Rok za dostavu ponuda u pravilu ne smije biti kraći od tri (3) radna dana od dana slanja poziva na dostavu ponuda odnosno objave poziva, osim kada okolnosti predmeta nabave opravdavaju kraći rok.
(3) Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi. 
(4) Ako izmjena ili dopuna može utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, Naručitelj može produljiti rok za dostavu ponuda.  
(5) Ako se postupak jednostavne nabave provodi putem EOJN RH, izmjena dokumentacije, ispravak poziva, ponovno slanje poziva i produljenje roka za dostavu ponuda provode se putem EOJN RH u skladu s funkcionalnostima sustava.
VIII. PONUDA
Članak 14.
(1) Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz Poziva i izrađuje se na hrvatskom jeziku i latiničnom pismu. 
(2) Cijena ponude piše se brojkama u apsolutnom iznosu i izražava se u eurima.
(3) Pri izradi ponude ponuditelj se mora pridržavati zahtjeva i uvjeta iz poziva na dostavu ponuda te ne smije mijenjati ni nadopunjavati tekst dokumentacije o nabavi.
(4) Ponude za postupke jednostavne nabave iz članka 4. stavka 2. i 3. ovog Pravilnika dostavljaju se elektroničkim sredstvima komunikacije, poštom, kurirskom službom ili osobnom dostavom, a ponude za postupke jednostavne nabave iz članka 4. stavak 4. i 5. ovoga Pravilnika, dostavljaju se putem modula jednostavne nabave u EOJN RH.
(5) U roku za dostavu ponude ponuditelj može izmijeniti svoju ponudu ili od nje odustati.
(6) Ako ponuditelj tijekom roka za dostavu ponuda mijenja ponudu, smatra se da je ponuda dostavljena u trenutku dostave posljednje izmjene ponude.
(7) Nakon isteka roka za dostavu ponuda, ponuda ili konačna ponuda se ne smije mijenjati.
(8) Ponuda obvezuje ponuditelja do isteka roka valjanosti ponude, a na zahtjev Naručitelja ponuditelj može produžiti rok valjanosti svoje ponude.
(9) Smatra se da ponuda dostavljena elektroničkim sredstvima komunikacije obvezuje ponuditelja u roku valjanosti ponude neovisno o tome je li potpisana ili nije te Naručitelj ne smije odbiti takvu ponudu samo zbog toga razloga.
IX. OTVARANJE, PREGLED I OCJENA PONUDE 
Otvaranje ponuda
Članak 15.
(1) Otvaranje ponuda u postupcima jednostavne nabave nije javno, osim ako Naručitelj u pozivu na dostavu ponuda izrijekom odredi drukčije.  
(2) U postupcima koji se provode putem EOJN RH otvaranje ponuda i evidentiranje podataka o zaprimljenim ponudama provodi se u skladu s funkcionalnostima sustava.
(3) Ako je Naručitelj zahtijevao dostavu dijelova ponude fizičkim putem, primjerice jamstva ili uzoraka, Naručitelj evidentira zaprimanje tih dijelova u zapisniku odnosno dokumentaciji postupka, u skladu s mogućnostima EOJN RH.  

Pregled i ocjena ponuda
Članak 16.
(1) Nakon otvaranja ponuda Naručitelj provodi pregled i ocjenu ponuda radi utvrđivanja njihove pravodobnosti, potpunosti, sukladnosti s dokumentacijom o nabavi, ispunjavanja tehničkih zahtjeva, ispunjavanja propisanih uvjeta sposobnosti i nepostojanja osnova za isključenje ako su propisane, valjanosti jamstva ako je zahtijevano, pravilnosti izračuna cijene te drugih elemenata relevantnih za odabir ponude.
(2) Tijekom pregleda i ocjene ponuda Naručitelj može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.  
(3) Rok koji naručitelj određuje ponuditelju za postupanje po zahtjevu iz prethodnog stavka mora biti primjeren predmetu zahtjeva, složenosti traženog pojašnjenja ili dokaza te načinu komunikacije, a u pravilu ne smije biti kraći od dva (2) radna dana od dana slanja zahtjeva. 
(4) Ako ponuditelj ne postupi po zahtjevu u ostavljenom roku, Naručitelj pregledava i ocjenjuje ponudu na temelju raspoloživih podataka te može odbiti ponudu ako nije moguće utvrditi njezinu valjanost ili sukladnost s dokumentacijom o nabavi.
(5) Ako se postupak provodi putem EOJN RH, zahtjevi Naručitelja i odgovori ponuditelja dostavljaju se putem EOJN RH, u skladu s funkcionalnostima sustava. 
(6) O pregledu i ocjeni ponuda sastavlja se zapisnik. U postupcima putem EOJN RH zapisnik se izrađuje odnosno generira u sustavu i objavljuje zajedno s odlukom kada je to predviđeno pravilima sustava.

Odluka o odabiru ili poništenju postupka
Članak 17.
(1) Na osnovi rezultata pregleda i ocjene ponuda te kriterija za odabir ponude donosi se odluka o odabiru/poništenju, a najkasnije u roku od 30 (trideset) dana od isteka roka za dostavu ponuda, osim ako se tijekom pregleda i ocjene ponuda utvrdi potreba za dodatnim rokovima zbog razjašnjenja, upotpune ili dostave nužnih informacija ili dokumentacije koje treba dostaviti gospodarski subjekt. 
(2) Odluka o odabiru sadrži najmanje podatke o odabranom ponuditelju, cijeni ponude te razloge odabira.
(3) Odluka o poništenju sadrži najmanje razloge poništenja postupka.
(4) Ako se postupak provodi putem EOJN RH, odluka o odabiru odnosno odluka o poništenju izrađuje se, pohranjuje i dostavlja u skladu s funkcionalnostima sustava. U tom slučaju odluka sadrži podatke koje sustav omogućuje ili zahtijeva.
(5) Odluci o odabiru ili poništenju postupka prilaže se zapisnik o pregledu i ocjeni ponuda, ako je u postupku sastavljen.
Razlozi za poništenje postupka jednostavne nabave
Članak 18.
(1) Naručitelj će poništiti postupak jednostavne nabave ako:
a) nije zaprimljena nijedna ponuda;
b) nakon odbijanja ponuda nije preostala nijedna valjana ponuda;
c) su cijene svih ponuda koje nisu odbijene veće od procijenjene vrijednosti nabave, a Naručitelj ne može ili ne želi osigurati dodatna sredstva;
d) su cijene svih ponuda koje nisu odbijene veće od procijenjene vrijednosti nabave, a prihvat takvih ponuda bi doveo do povrede pravila o financijskim pragovima ili obveze provedbe postupka prema ZJN 2016;
(2) Naručitelj može poništiti postupak jednostavne nabave ako:
a) su nastale okolnosti zbog kojih je prestala potreba za predmetom nabave ili se potreba bitno promijenila;
b) su utvrđeni nedostaci ili pogreške u predmetu nabave, dokumentaciji o nabavi, uvjetima, kriterijima za odabir, troškovniku, tehničkim specifikacijama ili drugim elementima postupka koji su mogli utjecati na sadržaj ponuda, tržišno natjecanje ili odabir ponude odnosno zbog kojih dokumentacija ne odražava stvarne potrebe naručitelja ili predmet nabave nije odgovarajuće definiran;
c) su nastale okolnosti koje Naručitelj nije mogao predvidjeti, a zbog kojih sklapanje ugovora ne bi bilo svrhovito, ekonomično ili zakonito;
d) postoje drugi opravdani razlozi povezani sa zakonitošću, svrsishodnošću ili financiranjem nabave, uz posebno obrazloženje.
(3) Naručitelj može poništiti postupak prije isteka roka za dostavu ponuda ako utvrdi da postoje razlozi zbog kojih postupak nije moguće ili nije svrhovito nastaviti.
(4) Razlozi poništenja postupka moraju biti obrazloženi u odluci o poništenju i dokumentirani u dokumentaciji postupka jednostavne nabave.
X. IZVRŠNOST ODLUKA I PRAVNA ZAŠTITA
Izvršnost odluke o odabiru ili poništenju
Članak 19.
(1) Nakon dostave odluke o odabiru ili odluke o poništenju ponuditeljima Naručitelj ne smije sklopiti ugovor o nabavi, izdati narudžbenicu niti poduzeti druge radnje kojima se odluka izvršava prije isteka roka za podnošenje prigovora propisanog ovim Pravilnikom.
(2) Rok iz stavka 1. ovoga članka predstavlja rok mirovanja.
(3) Ako u roku iz stavka 1. ovoga članka nije podnesen prigovor, odluka postaje izvršna istekom roka za podnošenje prigovora.
(4) Ako je prigovor podnesen u roku, pobijana odluka postaje izvršna istekom dana dostave odluke o prigovoru.
(5) Rok mirovanja ne primjenjuje se ako je u postupku jednostavne nabave zaprimljena samo jedna ponuda koja je ujedno i odabrana ili ako je postupak poništen zbog toga što nije zaprimljena nijedna ponuda.

Prigovor
Članak 20.

(1) U postupcima jednostavne nabave procijenjene vrijednosti veće od 15.000,00 eura ponuditelj koji ima pravni interes za dobivanje ugovora i koji je pretrpio ili bi mogao pretrpjeti štetu zbog navodnog postupanja naručitelja protivnog ovom Pravilniku može izjaviti prigovor. 
(2) Prigovor se podnosi čelniku naručitelja odnosno odgovornoj osobi naručitelja u pisanom obliku putem modula jednostavne nabave u EOJN RH.
(3) Prigovor mora sadržavati najmanje podatke o podnositelju prigovora, oznaku postupka jednostavne nabave (evidencijski broj ili broj objave u EOJN RH), odluku naručitelja na koju se prigovor odnosi, razloge prigovora i obrazloženje.
(4) Prigovor se podnosi u roku od tri (3) radna dana od dana dostave odluke o odabiru ili odluke o poništenju 
(5) Ako prigovor sadržava nedostatke koji onemogućuju postupanje po njemu, naručitelj ga može odbaciti ili prethodno pozvati podnositelja da u roku od tri (3) radna dana otkloni nedostatke.
(6) Rok za podnošenje prigovora počinje teći prvoga sljedećeg dana od dana dostave odluke gospodarskom subjektu.
(7) Čelnik naručitelja odnosno odgovorna osoba naručitelja razmatra prigovor te može:
· obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
· odbiti prigovor kao neosnovan,
· usvojiti prigovor i poništiti pobijanu odluku.
(8) Čelnik naručitelja odnosno odgovorna osoba naručitelja odlučuje o prigovoru bez odgode, a najkasnije u roku od petnaest (15) dana od dana njegova zaprimanja.
(9) Podnositelju prigovora ne pripada pravo na naknadu troškova u povodu izjavljenog prigovora.

Postupak odlučivanja o prigovoru

Članak 21.
(1) O prigovoru odlučuje čelnik naručitelja ili osoba koju on za to ovlasti.
(2) Prije donošenja odluke o prigovoru mogu se razmotriti navodi prigovora, dokumentacija postupka i druga relevantna dokumentacija te prema potrebi zatražiti očitovanje osoba koje su sudjelovale u pripremi ili provedbi postupka jednostavne nabave.
(3) Postupak odlučivanja o prigovoru nije upravni postupak, a odluka o prigovoru nema svojstvo upravnog akta.

XI. SKLAPANJE I IZVRŠENJE UGOVORA

Članak 22.

(1) Danom izvršnosti odluke o odabiru stječu se uvjeti za sklapanje ugovora.
(2) S odabranim ponuditeljem sklapa se ugovor ili se izdaje narudžbenica koji mora biti u skladu s uvjetima određenima u pozivu na dostavu ponude i odabranom ponudom.
(3) Ugovor i narudžbenicu potpisuje i ovjerava čelnik Naručitelja, odnosno osoba koju on ovlasti.

Članak 23.
(1) Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.
(2) Naručitelj je obvezan kontrolirati izvršenje sklopljenih ugovora na temelju provedenog postupka jednostavne nabave.

Članak 24.

(1) Ugovor o nabavi sklopljen u svim postupcima jednostavne nabave, Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi. 
(2) Ukupni iznos ugovora o nabavi bez PDV-a po svim izmjenama ugovora o nabavi, ne smije biti jednak ili veći od vrijednosti pragova za provedbu postupka temeljem kojeg je ugovor sklopljen, kao ni jednak ili veći od vrijednosti pragova za primjenu ZJN 2016.

XII. PRIJELAZNE I ZAVRŠNE ODREDBE
Članak 25.

(1) Ovaj Pravilnik, kao i sve njegove izmjene i dopune, objavljuju se na internetskim stranicama Naručitelja. 
(2) Naručitelj ovaj Pravilnik, kao i sve njegove izmjene i dopune, mora učiniti dostupnima u EOJN RH, sukladno ZJN 2016. 
(3) Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave, KLASA: 602-07/2017-11, URBROJ: 2109-01-2017-11-147 od dana 19. studenog 2017. godine.
(4) Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika o provedbi postupaka jednostavne nabave, KLASA: 602-07/2017-11, URBROJ: 2109-01-2017-11-147 od dana 19. studenog 2017. godine.

Članak 26.

Ovaj Pravilnik stupa na snagu 01. rujna 2026. godine.

